แอนดอร์ (ละครโทรทัศน์)

***แอนดอร์*** หรือ ***สตาร์ วอร์ส: แอนดอร์*** และ ***แอนดอร์: อะ สตาร์ วอร์ส สตอรี*** สำหรับปีที่สอง เป็นละครชุดอเมริกันแนวบันเทิงคดีวิทยาศาสตร์ สร้างสรรค์โดย โทนี กิลรอย ออกอากาศผ่านบริการสตรีมมิงดิสนีย์+ ละครชุดเป็นส่วนหนึ่งของแฟรนไชส์ *[[สตาร์ วอร์ส]]* และดำเนินเรื่องก่อนภาพยนตร์ *[[โร้ค วัน: ตำนานสตาร์ วอร์ส|โร้ค วัน]]* (2016) ซึ่งดำเนินเรื่องก่อนภาพยนตร์ ''สตาร์ วอร์ส'' ดั้งเดิม (1977) ละครชุดเล่าเรื่องราวของ แคสเซียน แอนดอร์ โจรที่กลายมาเป็นสายลับกบฏในช่วงห้าปีก่อนที่นำไปสู่เหตุการณ์ในภาพยนตร์ทั้งสองเรื่อง โดยสำรวจว่า เขาเริ่มมีแนวคิดหัวรุนแรงต่อจักรวรรดิกาแลกติกได้อย่างไร และเกิดกลุ่มพันธมิตรกบฏในวงกว้างได้อย่างไร

ดิเอโก ลูนา กลับมารับบทเดิมของเขาเป็น แคสเซียน แอนดอร์ จาก *โร้ค วัน* และทำหน้าที่เป็นผู้อำนวยการสร้างฝ่ายบริหาร ละครชุดยังแสดงนำโดย ไคล์ โซลเลอร์, เอเดรีย อาโจนา, สเต็ลลัน สกอชกวด, ฟิโอนา ชอว์, เจนิวีฟ โอไรลีย์, เดนิส โก, เฟย์ มาร์เซย์, วรดา เสธุ และเอลิซาเบธ ดูลัว ลูคัสฟิล์ม ประกาศละครชุดที่เกี่ยวกับแอนดอร์ในเดือนพฤศจิกายน ค.ศ. 2018 โดยลูนามีส่วนเกี่ยวข้อง และสตีเฟน ชิฟฟ์ ได้รับการว่าจ้างให้เป็นโชว์รันเนอร์ ชิฟฟ์ ได้รับการแทนที่โดย กิลรอย ผู้เขียนบทภาพยนตร์ร่วมของ *โร้ค วัน* ให้เป็นผู้สร้าง และโชว์รันเนอร์ในเดือนเมษายน ค.ศ. 2020 ละครชุดถ่ายทำที่ไพน์วูดสตูดิโอส์ในลอนดอน และถ่ายทำนอกสถานที่ทั่วสหราชอาณาจักร โดย นีล สแกนแลน กลับมาจาก *โร้ค วัน* ทำหน้าที่เป็นผู้สร้างเอฟเฟกต์จริง ปีแรกเล่าเรื่องราวของแอนดอร์ในช่วงหนึ่งปีเมื่อเขาได้กลายเป็นนักปฏิวัติ ถ่ายทำตั้งแต่เดือนพฤศจิกายน ค.ศ. 2020 ถึงเดือนกันยายน ค.ศ. 2021 ระหว่างการระบาดทั่วของโควิด-19 ปีที่สองจะครอบคลุมเรื่องราวในสี่ปีข้างหน้าที่จะนำไปสู่เหตุการณ์ใน *โร้ค วัน* และถ่ายทำตั้งแต่เดือนพฤศจิกายน ค.ศ. 2022 ถึงเดือนกุมภาพันธ์ ค.ศ. 2024 โดยมีการหยุดชะงักและล่าช้าเนื่องจากข้อพิพาทแรงงานในฮอลลีวูด 2023 นิโคลัส บริเทลล์ เป็นผู้แต่งเพลงประกอบละครชุดในปีแรก 

*แอนดอร์* ออกอากาศสามตอนแรกของปีแรกเมื่อวันที่ 21 กันยายน ค.ศ. 2022 ส่วนเก้าตอนที่เหลือออกอากาศเป็นรายสัปดาห์จนถึงวันที่ 23 พฤศจิกายน ปีแรกได้รับการตอบรับที่ดีจากนักวิจารณ์ ได้รับการเรียกว่าเป็น "เรื่องราวที่ซับซ้อน และเป็นผู้ใหญ่ที่สุดใน *สตาร์ วอร์ส*" และได้รับรางวัลจำนวนมาก ละครชุดได้รับการเสนอชื่อในรางวัลไพรม์ไทม์เอ็มมีสามสาขา รวมถึงสาขาละครชุดดรามายอดเยี่ยม ปีที่สองซึ่งเป็นปีสุดท้าย กำหนดออกอากาศสามตอนแรกในวันที่ 22 เมษายน ค.ศ. 2025 และออกอากาศสัปดาห์ละสามตอนจนถึงวันที่ 13 พฤษภาคม

## เรื่องย่อ
ละครชุดดำเนินเรื่องช่วงห้าปีก่อนเหตุการณ์ใน *โร้ค วัน * (2016) และ *[[สตาร์ วอร์ส (ภาพยนตร์)|ความหวังใหม่]]* (1977) ผ่านเรื่องราวของตัวละครจากคณะนักแสดงนำ โดยแสดงให้เห็นว่า พันธมิตรกบฎก่อตั้งขึ้นเพื่อตอบโต้จักรวรรดิกาแลกติกได้อย่างไร หนึ่งในตัวละครนี้คือ แคสเซียน แอนดอร์ โจรที่กลายมาเป็นนักปฏิวัติ และเข้าร่วมกับพันธมิตรกบฎในที่สุด

## นักแสดงและตัวละคร

### นักแสดงนำ
* ดิเอโก ลูนา เป็น แคสเซียน แอนดอร์:หัวขโมยและคนเก็บขยะที่มีบ้านเกิดคือดาวเคนารี ซึ่งจักรวรรดิกาแลกติกทำให้ไม่อาจอยู่อาศัยได้ ละครชุดเริ่มต้นด้วยแอนดอร์ในฐานะคน "ไม่ชอบการปฏิวัติ" และสำรวจว่าเขาได้กลายมาเป็น "คนที่มีใจมุ่งมั่นที่สุดที่จะอุทิศตนเพื่อช่วยกาแล็กซี" ได้อย่างไรใน *โร้ค วัน* กิลรอยบรรยายถึงเขาว่า เป็นผู้นำโดยธรรมชาติที่ชอบบงการผู้อื่น และยังได้กล่าวเสริมอีกว่าเขาเป็น "สายลับ นักรบ และนักฆ่าที่สมบูรณ์แบบจริง ๆ" อันโตนิโอ วิญา แสดงเป็นแอนดอร์ในวัยเด็ก ขณะนั้นเขามีชื่อว่า แคสซา
* ไคล์ โซลเลอร์ เป็น ซิริล คาร์น:รองผู้ตรวจการขององค์กรพรีออกซ์-มอร์ลานา (พรี-มอร์) ซึ่งเป็นบริษัทรวมกิจที่ควบคุมพื้นที่การค้า คาร์นทำงานให้กับหน่วยรักษาความปลอดภัยของพรีมอร์ หลังจากที่แอนดอร์ได้สังหารพนักงานรักษาความปลอดภัยของพรีมอร์ไปสองคน เขาก็ตั้งใจจะตามจับแอนดอร์ให้ได้ โซลเลอร์บรรยายตัวละครของเขาว่า "มีความต้องการอย่างมากที่จะสร้างความประทับใจและเติมเต็มช่องว่างในตัวเอง ดังนั้น นั่นคือสิ่งที่สำคัญที่สุดในการไต่อันดับขึ้นไปสู่จุดสูงสุดของสาขาที่เขาทำอยู่"
* เอเดรีย อาโจนา เป็น บิกซ์ คาลีน: ช่างเครื่องและพ่อค้าตลาดมืดที่เป็นพันธมิตรและเพื่อนสนิทของแอนดอร์
* สเต็ลลัน สกอชกวด เป็น ลูเทน ราเอล:สายติดต่อของคาลีนซึ่งเป็นส่วนหนึ่งของพันธมิตรกบฎ เขาได้ว่าจ้างแคสเซียนให้ทำภารกิจแรกในฐานะผู้ปฏิบัติงานของกบฎ ลูเทนมีฉากหน้าเป็นพ่อค้าของเก่าจากคอรัสซัง
* ฟิโอนา ชอว์ เป็น มาร์วา แอนดอร์: แม่บุญธรรมของแคสเซียนที่พาเขามาจากเคนารีพร้อมกับเคลม
* เจนิวีฟ โอไรลีย์ เป็น มอน มอทมา:วุฒิสมาชิกแห่งสภาสูงจักรวรรดิจากดาวเคราะห์ชานดริลลาในพิภพแก่นกลางที่ร่ำรวย กำลังพยายามฝ่าฝันการเมืองในจักรวรรดิ พร้อม ๆ กับให้ความช่วยเหลือด้านทุนทรัพย์แก่พันธมิตรกบฎอย่างเป็นความลับ
* เดนิส กัฟ เป็น ดีดรา มีโร: หัวหน้างานเชิงกลยุทธ์ที่มีความทะเยอทะยานของสำนักงานความมั่นคงแห่งจักรวรรดิ
* เฟย์ มาร์เซย์ เป็น เวล ซาร์ทา: ผู้นำกลุ่มกบฎบนดาวเคราะห์อัลดานี เป็นลูกพี่ลูกน้องของมอทมา เธอกำลังคบกับซินตา แคซ
* วรดา เสธุ เป็น ซินตา แคซ: กบฏบนดาวเคราะห์อัลดานี ผู้เป็นทั้งหมอและผู้รักษาของทีม เธอกำลังคบกับเวล ซาร์ทา
* เอลิซาเบธ ดูลัว เป็น เคลยา มาร์กี: ผู้ช่วยของลูเทนที่ร้านขายของเก่าของเขา
* เบน เมนเดลโซห์น เป็น ออร์สัน เครนนิก (ปี 2): ผู้อำนวยการวิจัยอาวุธขั้นสูงของกองทัพจักรวรรดิ
* เบนจามิน แบร็ต เป็น เบล ออร์กานา (ปี 2): วุฒิสมาชิกจักรวรรดิที่เป็นตัวแทนของโลกแห่งอัลเดอราน และพ่อบุญธรรมของเลอา ออร์กานา แบร็ต แทนที่ จิมมี สมิตส์ ผู้เคยแสดงเป็นตัวละครดังกล่าวในสื่อ *สตาร์ วอร์ส* ก่อนหน้านี้ เนื่องจากตารางงานขัดแย้งกัน
* แอลัน ทูดิก ให้เสียงและจับการเคลื่อนไหวเป็น เคทูเอสโอ (ปี 2): อดีตหุ่นยนต์บังคับใช้กฎหมายของจักรวรรดิที่ถูกตั้งโปรแกรมใหม่เพื่อรับใช้ฝ่ายกบฏ ทูดิกกลับมารับบทเดิมของเขาจาก *โร้ค วัน* ในปีที่สอง

### นักแสดงนำร่วม
* จอปลิน ซิบเทน เป็น บรัสโซ: เพื่อนร่วมงานและเพื่อนของแอนดอร์
* เจมส์ แมคอาร์เดิล เป็น ทิมม์ คาร์โล: เพื่อนร่วมงานและแฟนของคาลีน
* รูเพิร์ต แวนซิตทาร์ต เป็น หัวหน้า ไฮน์: ผู้บังคับบัญชาพรี-มอร์ของซิริล
* อเล็กซ์ เฟิร์น เป็น จ่าสิบเอก ไลนัส มอสค์: เจ้าหน้าที่พรี-มอร์
* แกรี บีเดิล เป็น เคลม แอนดอร์: คู่ของมาร์วาและพ่อบุญธรรมของแคสเซียน แคสเซียนใช้ชื่อของเขาเป็นนามแฝง
* แคทรีน ฮันเตอร์ เป็น อีดี คาร์น: แม่ของซิริล
* อลาสแตร์ แม็กเคนซี เป็น เพอร์ริน เฟอร์ทา: สามีของมอทมาซึ่งไม่รู้ตัวถึงกิจกรรมต่อต้านจักรวรรดิของเธอ
* แอนตัน เลสเซอร์ เป็น พันตรี ปาร์ตากาซ: หัวหน้าเจ้าหน้าที่ฝ่ายจักรวรรดิที่สำนักงานความมั่นคงจักรวรรดิ
* อเล็กซ์ ลอว์เทอร์ เป็น คาริส เนมิก: กบฏในอุดมคติแห่งอัลดานี ผู้เขียนแถลงการณ์ต่อต้านจักรวรรดิ
* ซูเล ริมิ เป็น ร้อยโท กอร์น: เจ้าหน้าที่จักรวรรดิแห่งอัลดานีซึ่งเป็นหนึ่งในกลุ่มกบฏของเวลอย่างลับ ๆ
* อีบอน มอสส์-บาครัค เป็น อาร์เวล สคีน: กบฏลึกลับแห่งอัลดานี
* เกิร์ชวิน ยูสตาช จูเนียร์ เป็น ทารามิน บาร์โคนา: กบฏแห่งอัลดานีซึ่งเคยเป็นสตอร์มทรูปเปอร์
* สแตนลีย์ ทาวน์เซนด์ เป็น ผู้บัญชาการ เจโฮลด์ บีฮาซ: ผู้บังคับบัญชาของกอร์นแห่งอัลดานี
* เบน ไมล์ส เป็น เทย์ โคลมา: นายธนาคารและเพื่อนสมัยเด็กของมอทมาที่เธอขอความช่วยเหลือ
* แอนดี เซอร์กิส เป็น คีโน ลอย: นักโทษและผู้จัดการชั้นในโรงงานของจักรวรรดิบนดวงจันทร์นาร์คินา 5 เซอร์กิสเคยแสดงเป็น ผู้นำสูงสุดสโนก ในไตรภาคต่อ
* ดันแคน พาว เป็น รูสคอตต์ เมลชิ: คนงานและผู้ต้องขังในโรงงานจักรวรรดิในนาร์คินา 5 ซึ่งต่อมาจะเข้าร่วมกองกำลังกบฏร่วมกับแอนดอร์ พาวกลับมารับบทเดิมของเขาจาก *โร้ค วัน*
* ฟอเรสต์ วิตเทกเกอร์ เป็น ซอว์ เกอร์เรร่า: ทหารผ่านศึกจากสงครามโคลน และผู้นำกลุ่มกบฏติดอาวุธที่เรียกว่า พาร์ทิซานส์ วิตเทกเกอร์กลับมารับบทเดิมของเขาจากสื่อใน *สตาร์ วอร์ส* ก่อนหน้านี้ รวมถึง *โร้ค วัน*
* ริชาร์ด ดิลเลน เป็น ดาวอ สคัลดูน: นักธุรกิจผู้ลึกลับ มอน มอทมา บรรยายว่าเป็น "อันธพาล"

เดฟ แชปแมน ให้เสียงเป็น ดรอยด์บีทูอีเอ็มโอของมาร์วา แอนดอร์ ผู้อยู่อาศัยคนอื่น ๆ ในเฟอร์ริกซ์ ได้แก่ ซูบิน วาร์ลา เป็น ซานวาน, หัวหน้าธุรกิจขนส่งของเฟอร์ริกซ์ และเพื่อนของแอนดอร์; อภิน กาลียา เป็น ซัลมาน ปาก, เจ้าของร้านขายของเก่าที่ดำเนินกิจการร้านรีพากซัลยาร์ด; มูฮันนาด ไบเออร์ เป็น วิลมอน, ลูกชายของซัลมานซึ่งเป็นผู้ดูแลร้านรีพากซัลยาร์ด; คีแรน โอไบรอัน เป็น เปกลา, ยามเฝ้าลานจอดเรือฝั่งตะวันตกของซอร์บี, ลานจอดยานอวกาศที่เฟอร์ริกซ์; เรย์มอนด์ อานัม เป็น นูร์ชี; วิกเตอร์ เปเรซ เป็น ราชิ; นีล เบลล์ เป็น "นักจับเวลา" ที่ส่งสัญญาณเวลาบนหอระฆังโดยการตีทั่งของเขา; และพาเมลา นอมเวเต เป็น เจสซี, สมาชิกของธิดาแห่งเฟอร์ริกซ์ บรอนเต คาร์ไมเคิล เป็น ไลดา, ลูกสาวของมอธมา; เบน เบลีย์ สมิท, โรเบิร์ต เอมส์, ไมเคิล เจนน์ และลูซี รัสเซลล์ เป็น หัวหน้างานรักษาความปลอดภัยของจักรวรรดิ เบลวิน, ลอนนี จุง, ลาเกร็ต และแกรนดี ตามลำดับ ฝ่ายจักรวรรดิคนอื่น ๆ ได้แก่ ลี รอสส์ เป็น คลอริส, คนขับรถของมอน มอทมา และสายลับของเบลวิน; จาค็อบ เจมส์ เบสวิก เป็น เฮิร์ต, คนรับใช้ของเดดรา; วิลฟ์ สโคลดิง เป็น วานิส ติโก, กัปตันกองทหารรักษาการณ์จักรวรรดิบนเฟอร์ริกซ์; นิก มอสส์ เป็น คีย์แซ็กซ์, ผู้หมวดของทิโก; และนูฟ อูเซลลัม เป็น คอร์ฟ คริสโตเฟอร์ แฟร์แบงก์, เคลเมนส์ ชิก, ไบรอัน โบเวลล์, ทอม รีด, โจเซฟ เดวีส์, ราซัก คูโคยี และเมนซาห์ เบเดียโก ปรากฏตัวเป็น อูลาฟ, แฮม, เจมบล็อก, ทากา, เซอูล บีร์น็อก และซินสกา ตามลำดับ ซึ่งทั้งหมดเป็นผู้ต้องขังในเรือนจำนาร์คินา 5

นักแสดงรับเชิญเพิ่มเติม ได้แก่ เบลล์ สวาร์ก เป็น เคอร์รี น้องสาวของแอนดอร์; ลี บอร์ดแมน และสตีเฟ่น ไวต์ เป็น คราวัส และแวร์โล เจ้าหน้าที่พรี-มอร์ที่ถูกแอนดอร์สังหาร; และนิก บลัด เป็น คิมซี, สิบเอกในอัลดานี เดวิด เฮย์แมน ปรากฏตัวเป็น หัวหน้าเผ่าพื้นเมืองในอัลดานี; และเอเดรียน รอลลินส์ ปรากฏตัวเป็น ราสิฟ, แพทย์ในเรือนจำนาร์คินา 5 มัลคอล์ม ซินแคลร์ ปรากฏตัวเป็น พันเอก วูล์ฟ ยูลาเรน, ตัวละครจากหลายสื่อใน *สตาร์ วอร์ส* ก่อนหน้านี้ ซึ่งเคยแสดงโดย โรเบิร์ต คลาร์ก ใน *[[สตาร์ วอร์ส (ภาพยนตร์)|ความหวังใหม่]]* และเคยให้เสียงโดย ทอม เคน ใน *[[สตาร์ วอร์ส: เดอะ โคลน วอร์ส (ภาพยนตร์ชุดทางโทรทัศน์ พ.ศ. 2551)|สตาร์ วอร์ส: เดอะ โคลน วอร์ส]]* และ *[[สตาร์ วอร์ส เรเบลส์]]* แซม วิตเวอร์ ให้เสียงโดยไม่มีชื่อในเครดิตเป็นทหารชายฝั่งที่จับกุมแอนดอร์บนนีอามอส พี่น้องเคเรเดียน เดวี และฟรีดี ปามูลาร์ แสดงโดย แมตต์ ไลออนส์ และเลียม คุก และให้เสียงโดย ไมค์ ควินน์ และเดเมียน ฟาร์เรล ตามลำดับ

## ตอน

### ปี 1 (2022)

### ปี 2 (2025)

## การสร้าง
### การพัฒนา
[thumb|upright|[โทนี กิลรอย เข้าร่วมละครชุดหลังทำงานให้กับภาพยนตร์ *สตาร์ วอร์ส* เรื่อง *[[โร้ค วัน: ตำนานสตาร์ วอร์ส|โร้ค วัน]]* และเข้ามารับช่วงต่อการพัฒนาหลังจากแบ่งปันวิสัยทัศน์ของเขากับสตูดิโอ]]
บ็อบ ไอเกอร์ ซีอีโอของดิสนีย์ประกาศในเดือนพฤศจิกายน ค.ศ. 2017 ว่า ดิสนีย์ และลูคัสฟิล์ม กำลังพัฒนาละครชุดคนแสดง *[[สตาร์ วอร์ส]]* หลายเรื่องสำหรับบริการสตรีมมิง ดิสนีย์+ หนึ่งในละครชุดดังกล่าวได้รับการเปิดเผยในปีถัดมาว่าจะดำเนินเรื่องก่อนภาพยนตร์ *[[โร้ค วัน: ตำนานสตาร์ วอร์ส|โร้ค วัน]]* (2016) ละครชุดได้รับการบรรยายว่าเป็นละครชุดแนวระทึกขวัญสายลับที่เน้นไปที่ตัวละคร แคสเซียน แอนดอร์ โดย ดิเอโก ลูนา จะกลับมารับบทเดิมของเขาจากภาพยนตร์ การถ่ายทำคาดว่าจะเริ่มต้นใน ค.ศ. 2019 หลังจากลูนาถ่ายทำปีที่สองของ *[[นาร์โคส: เม็กซิโก]]* เสร็จ แต่เดิม จาเร็ด บุช เป็นผู้พัฒนาละครชุด เขียนบทตอนนำร่อง และเขียนคู่มือละครชุดของโครงการ

สตีเฟน ชิฟฟ์ ทำหน้าที่เป็นโชว์รันเนอร์ และผู้อำนวยการสร้างฝ่ายบริหารของละครชุดในช่วงปลายเดือนพฤศจิกายน ค.ศ. 2018 โทนี กิลรอย ผู้เคยมีชื่อเป็นผู้เขียนบทภาพยนตร์ร่วมของ *โร้ค วัน* และผู้เข้ามาดูแลการถ่ายซ่อมของภาพยนตร์ เข้าร่วมละครชุดในช่วงต้น ค.ศ. 2019 เมื่อเขาพูดคุยรายละเอียดเรื่องราวแรกกับลูนา กิลรอยได้รับบทละครชุดก่อนหน้า ซึ่งเปรียบเทียบความสัมพันธ์ของ แอนดอร์กับเคทูเอสโอ กับความสัมพันธ์ของ บุตช์ แคสซิดีกับซันแดนซ์ คิด และเขารู้สึกว่าบทละครชุดนี้ "จำกัดและอึดอัดโดยสิ้นเชิง" ดังนั้น เขาจึงได้ส่งจดหมายถึง แคทลีน เคนเนดี ประธานลูคัสฟิล์ม เพื่ออธิบายวิสัยทัศน์ของเขาสำหรับละครชุด ปีถัดมา เคนเนดีได้ติดต่อกิลรอยเพื่อถามว่าเขาสนใจที่จะเข้าร่วมละครชุดหรือไม่ ริก ฟามูยิวา อยู่ในการเจรจาเบื้องต้นในเดือนกรกฎาคม ค.ศ. 2019 เพื่อกำกับตอนต่าง ๆ ในละครชุด หลังจากทำแบบเดียวกันใน *[[เดอะแมนดาลอเรียน]]* ละครชุดคนแสดงเรื่องแรกของ *สตาร์ วอร์ส* การมีส่วนร่วมของกิลรอยได้รับการเปิดเผยในเดือนตุลาคม เมื่อเขาได้รับมอบหมายให้เขียนบทตอนแรก กำกับหลายตอน และทำงานร่วมกับชิฟฟ์ กิลรอยแทนที่ชิฟฟ์เป็นโชว์รันเนอร์อย่างเป็นทางการในเดือนเมษายน ค.ศ. 2020 การเตรียมงานก่อนการถ่ายทำละครชุดในสหราชอาณาจักรหลังผ่านไปหกสัปดาห์ต้องหยุดชั่วคราว และล่าช้าเนื่องจากการระบาดทั่วของโควิด-19  งานก่อนการถ่ายทำกลับมาดำเนินต่ออีกครั้งในเดือนกันยายน ก่อนที่จะเริ่มถ่ายทำตามแผนในเดือนหน้า ในช่วงเวลาดังกล่าว กิลรอย ซึ่งอาศัยอยู่ในนิวยอร์ก เลือกที่จะไม่เดินทางไปสหราชอาณาจักรเพื่อถ่ายทำละครชุด เนื่องจากสถานการณ์การระบาดทั่ว และด้วยเหตุนี้ จึงไม่สามารถกำกับละครชุดตอนแรกได้ ในทางกลับกัน โทบี เฮย์นส์ ผู้กำกับชาวอังกฤษซึ่งอยู่ใน "รายชื่ออันดับต้น ๆ" ของผู้กำกับละครชุด ได้รับการว่าจ้างให้มากำกับสามตอนแรก กิลรอยยังคงเป็นผู้อำนวยการสร้างฝ่ายบริหารและโชว์รันเนอร์ต่อไป เคนเนดีประกาศชื่อเรื่องของละครชุดคือ *แอนดอร์* ในเดือนธันวาคม ค.ศ. 2020 พร้อมกับประกาศกำหนดออกอากาศใน ค.ศ. 2022 มีการเปิดเผยว่า ลูนาจะเป็นผู้อำนวยการสร้างฝ่ายบริหารของละครชุด ซึ่งจะประกอบด้วย 12 ตอน เบน คารอน และซูซานน่า ไวต์ ได้รับมอบหมายให้เป็นผู้กำกับเพิ่มเติมในเดือนกุมภาพันธ์ ค.ศ. 2021 ซานเน โวห์เลนเบิร์ก และมิเชลล์ เรจวัน เป็นผู้อำนวยการสร้างฝ่ายบริหารเช่นกัน

สเต็ลลัน สกอชกวด นักแสดงนำระบุในเดือนกุมภาพันธ์ ค.ศ. 2022 ว่า ละครชุดจะมีปีที่สอง โดยการถ่ายทำจะเริ่มต้นในช่วงปลาย ค.ศ. 2022 อาเดรียโน โกลด์แมน ผู้กำกับภาพกล่าวในเดือนเมษายนว่า แต่เดิม มีแผนจะให้ละครชุดออกอากาศยาวห้าปี แต่เขาเชื่อว่าแผนได้เปลี่ยนไปแล้ว และตอนนี้คาดว่าจะออกอากาศได้สามปี ณ งาน ''สตาร์ วอร์ส'' เซเลเบรชัน ในเดือนถัดมา ลูคัสฟิล์มยืนยันว่าละครชุดปีที่สองจะประกอบด้วย 12 ตอน กิลรอยอธิบายว่า แผนเดิมที่จะสร้างห้าปีนั้นถือว่า "เป็นไปไม่ได้ในทางกายภาพ" เนื่องจากขนาดของละครชุด และแทนที่จะทำเช่นนั้น พวกเขาจึงตระหนักว่า พวกเขาสามารถจบละครชุดด้วยการสร้างปีต่อไปอีกหนึ่งปีที่นำไปสู่เหตุการณ์ของ *โร้ค วัน* โดยตรงได้

เอกสารที่ส่งโดย อีแอนด์อีอินดีสทรีส์ (ยูเค) ซึ่งเป็นบริษัทในเครือที่รับผิดชอบ *แอนดอร์* แสดงให้เห็นว่ามียอดการใช้จ่ายรวม 344.6 ล้านดอลลาร์สหรัฐ ณ เดือนพฤศจิกายน ค.ศ. 2022 ซึ่งรวมถึงค่าใช้จ่ายของปี 1 (/$271.6 ล้าน ในเดือนพฤศจิกายน ค.ศ. 2021), ค่าใช้จ่ายในปี 1 ที่ตามมา และค่าใช้จ่ายในการเตรียมงานก่อนการถ่ายทำในปี 2 ซึ่งส่วนใหญ่น่าจะเป็นอย่างหลัง (/$80.2 ล้าน) และยอดชำระเงินคืน /$70.9 ล้าน ค่าใช้จ่ายสุทธิจนถึงเดือนพฤศจิกายน ค.ศ. 2022 ลดลงเหลือประมาณ 273.7 ล้านดอลลาร์สหรัฐ มีการใช้ทีมงาน 3,782 คนในปี 1 ณ วันที่ 5 เมษายน ค.ศ. 2021 ปี 2 มีทีมงานลดลงเหลือ 1,067 คน ณ วันที่ 5 เมษายน ค.ศ. 2023

### การเขียน
ผู้เขียนบทละครชุดนอกจากกิลรอย และชิฟฟ์แล้ว ยังมี โบ วิลลิมอน และแดน น้องชายของกิลรอย กิลรอยขอร้องให้ทีมงานเขียนบทของเขาละทิ้งความเคารพ และความคิดถึงส่วนตัวที่มีต่อภาพยนตร์ *สตาร์ วอร์ส* เพราะกลัวว่าทัศนคติเช่นนี้อาจเปลี่ยนแปลงพฤติกรรมและการทำงานของพวกเขาได้ กิลรอยต้องการให้ละครชุดเข้าถึงผู้ชมทุกคน ไม่ใช่แค่แฟน ๆ ของ *สตาร์ วอร์ส* เท่านั้น โดยหวังว่าแฟน ๆ เหล่านั้นจะสามารถรับชมละครชุดกับเพื่อน และครอบครัวโดยที่ไม่ต้องสนใจเรื่องอื่น ๆ ในแฟรนไชส์ได้ นอกจากนี้ เขายังต้องการให้แน่ใจว่าละครชุดมีพื้นฐานมาจากความเป็นจริง ได้ระบุถึง "ข้อมูลหลักในการนำทางของ *สตาร์ วอร์ส* ว่าคือปฏิทิน ในระหว่างการประชุมห้องนักเขียนครั้งแรก กิลรอยได้เตรียมโครงร่างละครชุดความยาว 100 หน้า เนื่องจากเขาได้วางแผนโครงสร้างของละครชุดไว้แล้ว วิลลิมอน และแดน กิลรอย อยู่ในที่ประชุมด้วย นอกจากนี้ยังมี แซนน์ โวเลินแบร์ค ผู้อำนวยการสร้างฝ่ายบริหาร และลุก ฮัลล์ ผู้ออกแบบงานสร้าง โดยพวกเขาเรียกฮัลล์ว่า "ผู้ร่วมงานสร้างสรรค์หลักของเขาในเรื่องนี้" พวกเขาหารือเกี่ยวกับเนื้อเรื่องของละครชุดเป็นเวลาห้าวัน ลูนาแสดงความตื่นเต้นที่สามารถสำรวจตัวละครแอนดอร์เพิ่มเติมในละครชุดได้ หลังจากสร้าง *โร้ค วัน* ที่ตัวละครดังกล่าวเคยปรากฏตัว

เนื่องจาก *แอนดอร์* ดำเนินเรื่องก่อนภาพยนตร์ ลูนากล่าวว่ามัน "เป็นเรื่องดีที่จะได้เล่าเรื่องราวที่คุณรู้ตอนจบอยู่แล้ว ตอนนี้คุณสามารถแยกแยะความแตกต่างและชั้นต่าง ๆ ชัดเจนขึ้นได้ ผมคิดว่ามันสนุกดีที่จะทำอะไรสักอย่างที่ไม่ใช่แค่การเล่าให้ถึงตอนจบเท่านั้น แต่เป็นการยืดเวลาออกไปด้วย" ลูนาสามารถแนะนำองค์ประกอบเบื้องหลังตัวละครที่เขาคิดในระหว่างการถ่ายทำ *โร้ค วัน* ได้ และรู้สึกขอบคุณที่กิลรอยได้ทำให้ตัวละครนี้เป็นผู้ลี้ภัย เขาอธิบายว่า "มันคือการเดินทางของผู้อพยพ ซึ่งสำหรับผมแล้วมันคือทุกสิ่งทุกอย่างที่ผมจากมา ความรู้สึกที่ต้องย้ายออกไปนั้นอยู่เบื้องหลังเรื่องราวนี้อย่างลึกซึ้ง" ลูนารู้สึกว่า เพราะเหตุนี้มันจึง "ยากที่จะค้นหาว่าเขามาจากไหน" และรู้สึกว่าแอนดอร์ต้องการ "ค้นหาโอกาส อิสรภาพ และโอกาสที่พวกเขาไม่ได้พบในที่ที่พวกเขาเกิด" เขายังรู้สึกว่า ตัวละครของแอนดอร์มีความสำคัญต่อสมาชิกของชุมชนชาวอเมริกันเชื้อสายฮิสแปนิกและลาติน และต้องการ "พลังงาน" ของความสัมพันธ์เม็กซิโก-สหรัฐที่จะเป็นตัวแทนในการเดินทางของแอนดอร์ กิลรอยต้องการขยายความเรื่องราวเบื้องหลังของแอนดอร์ และได้ใช้บทสนทนาที่เขาพูดใน *โร้ค วัน* ว่า "ผมอยู่ในการต่อสู้ครั้งนี้มาตั้งแต่อายุหกขวบ!" เป็นจุดเริ่มต้น ในระหว่างการพัฒนา กิลรอยติดป้ายระบุว่า "การศึกษาของแคสเซียน แอนดอร์" จากนั้น เขาได้สร้างดาวเคนารีขึ้นเป็นบ้านในวัยเด็กของเขา โดยอาศัยอยู่กับเด็กคนอื่น ๆ โดยไม่มีผู้ใหญ่คอยดูแล กิลรอยเปรียบเทียบกับการเป็น "*เหมือนชนเผ่าใน[[วัยเยาว์อันสิ้นสูญ]]*" โดยการแยกตัวของแอนดอร์ออกจากเผ่านั้นยังทำหน้าที่เป็นการแนะนำให้รู้จักมาร์วา และเคลม แอนดอร์ ด้วยความปรารถนาที่จะแนะนำวัฒนธรรมของเฟอร์ริกซ์ให้ผู้ชมรู้จักตั้งแต่เนิ่น ๆ เนื่องจากทีมงานเขียนได้ใช้เวลาในการสร้างโครงสร้างทางสังคมของวัฒนธรรมดังกล่าวขึ้นมา ในช่วงต้นเรื่อง เขาได้บรรยายถึงมาร์วาว่ารักแอนดอร์ "มากที่สุดเท่าที่เธอจะรักเขาได้" แม้ว่าในช่วงต้นเรื่อง เธอจะผิดหวังกับทิศทางชีวิตของแอนดอร์ก็ตาม เมื่อเรื่องราวดำเนินไป กิลรอยต้องการที่จะพัฒนาความสัมพันธ์ทางอารมณ์ระหว่างพวกเขา

ปีแรกดำเนินเรื่องห้าปีก่อน *[[โร้ค วัน: ตำนานสตาร์ วอร์ส|โร้ค วัน]]* และบอกเล่าเรื่องราวของแอนดอร์ในช่วงหนึ่งปีที่เขาเริ่มเป็นนักปฏิวัติ สี่ปีต่อจากนี้จะครอบคลุมในปีที่สองของละครชุด ซึ่งนำไปสู่เหตุการณ์ในภาพยนตร์โดยตรง กิลรอยอธิบายว่า สองปีของละครชุดคือนวนิยายที่แบ่งเป็นสองส่วน และบรรยายตอนต้นของละครชุดว่า "เป็นสถานการณ์ที่เรียบง่ายมาก แทบจะเป็นฟิล์มนัวร์ สำหรับหัวขโมย [แอนดอร์] ผู้ชายประเภทน่าขนลุกคนหนึ่งต้องเจอกับปัญหาใหญ่ เขาพยายามขายบางอย่างที่เขามีอยู่เพื่อช่วยชีวิตตัวเอง" ลูนากล่าวว่า ละครชุดเป็นเรื่องเกี่ยวกับการสร้างการปฏิวัติ และกล่าวว่าสิ่งสำคัญคือการสำรวจ "พลังปฏิวัติที่เราสามารถเปลี่ยนแปลงสิ่งต่าง ๆ เพื่อหยุดสงคราม และทำให้โลกนี้เป็นสถานที่ที่น่าอยู่" ซึ่งเขาคิดว่ามีความเกี่ยวข้องกับปัญหาในโลกแห่งความเป็นจริง กิลรอยกล่าวว่า "ผู้ชายคนนี้สละชีวิตเพื่อกาแล็กซีใช่ไหม ผมหมายถึงว่า เขาเสียสละตัวเองอย่างมีสติสัมปชัญญะ ไม่มีการโอ้อวดหรือการยอมรับ มีใครทำแบบนั้นบ้าง" เขาต้องการสำรวจแนวคิดนั้นในปีแรก โดยเริ่มจากแอนดอร์ที่ "ไม่ชอบการปฏิวัติ เป็นคนเจ้าเล่ห์ หลงทาง และเป็นคนยุ่งเหยิง" ปีแรกแสดงให้เห็นการทำลายล้างดาวบ้านเกิดของแอนดอร์เมื่อเขายังเป็นเด็ก และจากนั้นก็ดำเนินเรื่องบนดาวเคราะห์ที่แอนดอร์รับมาอยู่ ซึ่งกลายเป็นดาวหัวรุนแรงต่อต้านจักรวรรดิ

ลูนาและกิลรอยกล่าวว่า ละครชุดยังพูดถึง "การที่ผู้ด้อยโอกาสสามารถยืนหยัดเพื่อสร้างการเปลี่ยนแปลงได้อย่างไร" กิลรอยไม่ได้ตั้งใจเขียนละครชุดเพื่อสร้างความคิดเห็นทางการเมือง และปฏิเสธแนวคิดที่จะได้รับอิทธิพลจากเหตุการณ์ร่วมสมัย แต่กล่าวว่า แนวคิดดังกล่าวมาจาก "สัญชาตญาณ" เนื่องจากความสำคัญอันดับแรกของเขาคือการสร้างตัวละครและการนำเสนอเรื่องราว ทีมเขียนบทได้ใช้ประวัติศาสตร์เป็น "แคตตาล็อก" สำหรับเรื่องราวโดยที่กิลรอยอธิบายเพิ่มเติมว่า ผู้คนสามารถตีความตัวละครได้ตามที่พวกเขาต้องการ แต่จุดประสงค์หลักคือให้ผู้ชมเชื่อมโยงกับพวกเขาได้ ฟิโอนา ชอว์ นักแสดงนำร่วมบรรยายความคิดเห็นทางการเมืองของกิลรอยในบทละครชุดว่าเป็น "การตีความโลกของทรัมป์ที่แสนจะหยาบคาย" และกล่าวเสริมว่า "โลกของเรากำลังระเบิดขึ้นในหลาย ๆ แห่งตอนนี้ สิทธิของผู้คนกำลังหายไป และ *แอนดอร์* ก็สะท้อนให้เห็นถึงเรื่องนั้น [ในละครชุด] จักรวรรดิกำลังเข้ายึดครอง และรู้สึกเหมือนว่าสิ่งเดียวกันกำลังเกิดขึ้นในความเป็นจริงด้วย" ในขณะเดียวกัน กัฟได้ระบุว่า เนื้อเรื่องของตัวละครของเธอในละครชุดเกี่ยวข้องกับการเมืองด้านเพศ ในขณะที่กิลรอยอธิบายว่า "เรามีการดำดิ่งลึกลงไปในเรื่องราวของจักรวรรดิ" กิลรอยเขียนตัวละครของมีโรด้วยความตั้งใจที่จะทำให้ตัวละครของเธอเข้าถึงผู้ชมได้ เนื่องจากเธอได้ทุ่มเทความพยายามอย่างแท้จริงในการทำหน้าที่ของเธอและ "ต่อสู้ดิ้นรนเพื่อไต่เต้าขึ้นมาในสภาพแวดล้อมที่ผู้ชายเป็นใหญ่" หลังจากเริ่มด้วยเรื่องราวของแอนดอร์ในสามตอนแรก ตอนที่สี่ก็เริ่มขยายขอบเขตของละครชุดให้รวมถึงนักแสดงคนอื่น ๆ ที่เหลือ เช่น ผู้นำกลุ่มกบฏ มอน มอทมา ซึ่งเส้นทางของเธอจะมาบรรจบกับแอนดอร์ในปีที่สอง กิลรอยรู้สึกว่าแฟน ๆ ของ *สตาร์ วอร์ส* จะได้เห็นมอทมาในมุมมองใหม่หลังจากดูละครชุด และกล่าวเสริมว่า ยังมีตัวละครและเหตุการณ์สำคัญในละครชุดที่จะแตกต่างหรือ "น่าสนใจ" มากกว่าที่แฟน ๆ เคยรับรู้ไว้ก่อนหน้านี้: "สิ่งที่คุณได้ยินมา สิ่งที่อยู่ในวูกีพีเดีย... นั้นผิดไปหมดจริง ๆ"

โทนี กิลรอย, แดน กิลรอย และโบ วิลลิมอน กลับมาเขียนบทละครชุดในปีที่สอง ร่วมกับ ทอม บิสเซลล์ สามตอนสุดท้ายของปีที่สองจะครอบคลุมเรื่องราวในสามวันก่อนภาพยนตร์ *โร้ค วัน* โดยกิลรอยกล่าวว่า "มันจะใช้เวลาประมาณสี่หรือห้าวัน แล้วเราก็ข้ามไปอีกปี แล้วก็จะมีอีกสี่หรือห้าวัน แล้วเราก็ข้ามไปอีกปี" โดยฉากสุดท้ายจะนำไปสู่ *โร้ค วัน*

### การออกแบบ
ลุค ฮัลล์ ทำหน้าที่เป็นผู้ออกแบบงานสร้างให้กับละครชุด และบรรยายละครชุดว่า "เหมือนภาพยนตร์มาก" นีล สแกนแลน เป็นผู้สร้างเอฟเฟกต์สิ่งมีชีวิตและดรอยด์ หลังจากทำแบบเดียวกันให้กับภาพยนตร์ *สตาร์ วอร์ส* ของดิสนีย์ทุกเรื่อง รวมถึง *โร้ค วัน* เขากล่าวว่า ทีมงานของเขาปฏิบัติต่อละครชุดเหมือนกับที่ทำกับภาพยนตร์ และเนื่องจากการมีส่วนร่วมของกิลรอย ทำให้ละครชุดเหมาะสมกับ "กระเป๋าแห่งประวัติศาสตร์ [*สตาร์ วอร์ส*]" เช่นเดียวกับ *โร้ค วัน* ที่มี "ความเข้มข้นกว่าเล็กน้อย" เมื่อเทียบกับโครงการอื่น ๆ ของ *สตาร์ วอร์ส* สแกนแลนกล่าวเสริมว่า สิ่งมีชีวิตที่ถูกพัฒนาสำหรับภาพยนตร์ซึ่งไม่ได้ใช้งาน สามารถนำกลับมาใช้ในละครชุดได้ ควบคู่ไปกับสิ่งมีชีวิตที่สร้างใหม่ อาเดรีย อาโจนา นักแสดงร่วมคาดว่า ฉากเมืองกลางแจ้งน่าจะมีความยาวประมาณสามถึงห้าช่วงตึก ได้รับการสร้างขึ้นเพื่อใช้กับละครชุดโดยเฉพาะ

### การคัดเลือกนักแสดง
ดิเอโก ลูนา ได้รับการยืนยันที่จะกลับมารับบทเดิมของเขาเป็น แคสเซียน แอนดอร์ อีกครั้งจากภาพยนตร์ *โร้ค วัน* พร้อมกับการประกาศละครชุดในเดือนพฤศจิกายน ค.ศ. 2018 มีการประกาศในเดือนเมษายน ค.ศ. 2019 ว่า แอลัน ทูดิก จะกลับมารับบทเดิมของเขาเป็น เคทูเอสโอ จาก *โร้ค วัน* เช่นกัน หนึ่งปีต่อมา สเต็ลลัน สกอชกวด, ไคล์ โซลเลอร์, เจนิวีฟ โอไรลีย์ และเดนิส โก เข้าร่วมเป็นนักแสดงในละครชุด โอไรลีย์กลับมารับบทเดิมของเธอเป็น มอน มอทมา จาก *โร้ค วัน* และสื่ออื่นใน *สตาร์ วอร์ส* เอเดรีย อาโจนา เข้าร่วมเป็นนักแสดงในเดือนสิงหาคม ค.ศ. 2020 และฟิโอนา ชอว์ ได้รับการเปิดเผยในเดือนธันวาคมว่าจะปรากฏตัวในละครชุด เมื่อทูดิกไม่ได้ถูกรวมอยู่ในรายชื่อนักแสดงอย่างเป็นทางการ หนึ่งเดือนต่อมา ทูดิกยืนยันว่า เขาจะไม่ปรากฏตัวในปีแรกอีกต่อไป เนื่องจากการเปลี่ยนแปลงเรื่องราวของกิลรอย แต่เขาอาจปรากฏตัวในปีต่อๆ ไป โรเบิร์ต เอมส์ ได้รับเลือกเป็นนักแสดงในบทบาทสมทบในเดือนมิถุนายน ค.ศ. 2021 เมื่อสกอชกวดเปิดเผยว่า ฟอเรสต์ วิตเทกเกอร์ จะกลับมารับบทเดิมของเขาเป็น ซอว์ เกอร์เรร่า จาก *โร้ค วัน* เดวิด เฮย์แมน ยืนยันในเดือนกุมภาพันธ์ ค.ศ. 2022 ว่า เขามีบทบาทในละครชุด หลังจากที่แฟน ๆ สังเกตเห็นเขาในระหว่างการถ่ายทำ ปีแรกมีนักแสดงที่มีชื่อกว่า 200 คน และตัวประกอบกว่า 6,000 คน

ลูนา, สกอชกวด, โอไรลีย์, โซลเลอร์, อาโจนา, โก, มาร์เซย์, เสธุ, ดูเลา, แมคอาร์เดิล และไบเออร์ จะกลับมารับบทเดิมของพวกเขาในปีที่สอง ภาพจากกองถ่ายในเดือนมีนาคม ค.ศ. 2023 เปิดเผยว่า เบนจามิน แบร็ต ได้รับเลือกให้แสดงในปีที่สองในบทบาทที่ยังไม่เปิดเผย เบน เมนเดลโซห์น ได้รับการเปิดเผยในเดือนมิถุนายน ค.ศ. 2024 ว่า จะกลับมารับบทเดิมของเขาเป็น ออร์สัน เครนนิก จาก *โร้ค วัน* ในปีที่สอง และทูดิกจะปรากฏตัวในปีที่สอง

### การถ่ายทำ
การถ่ายทำเริ่มต้นขึ้นในช่วงปลายเดือนพฤศจิกายน ค.ศ. 2020 ที่ลอนดอน, อังกฤษ โดยการถ่ายทำหลักจะอยู่ในไพน์วูดสตูดิโอส์ ละครชุดถ่ายทำภายใต้ชื่อชั่วคราวว่า *พิลกริม* และเป็นละครชุด *สตาร์ วอร์ส* แบบคนแสดงเรื่องแรกที่ไม่ได้ใช้เทคนิกการสร้างภาพฉากหลังดิจิทัลของสเตจคราฟต์ ที่ทำเช่นนี้เพราะบทภาพยนตร์มีความเหมาะสมกับการถ่ายทำในสถานที่จริงและฉากขนาดใหญ่มากกว่า และลูนาสังเกตว่าการใช้แนวทางการถ่ายทำที่แตกต่างออกไปสำหรับละครชุด ทำให้คล้ายกับ *โร้ค วัน* ซึ่งมีรูปแบบการถ่ายทำที่แตกต่างจากภาพยนตร์ *สตาร์ วอร์ส* เรื่องอื่น ๆ โทบี เฮย์นส์ เป็นผู้กำกับสามตอนแรก และตอนที่แปดถึงสิบ ขณะที่ เบน คารอน, ซูซานนา ไวต์ กำกับคนละสามตอน โจนาธาน ฟรีแมน และอาเดรียโน โกลด์แมน ทำหน้าที่เป็นผู้กำกับภาพ ก่อนหน้านี้มีรายงานว่า ละครชุดจะเริ่มต้นถ่ายทำใน ค.ศ. 2019 และเดือนมิถุนายน ค.ศ. 2020 แต่เกิดการล่าช้าหลายครั้งเนื่องจากการระบาดทั่วของโควิด-19 มีการปฏิบัติตามระเบียบการเรื่องโควิด-19 ในกองถ่ายที่สหราชอาณาจักร และสหรัฐ ซึ่งรวมถึงการตรวจวัดอุณหภูมิรายวัน และการตรวจหาเชื้อโควิด-19 สามครั้งต่อสัปดาห์ การถ่ายทำที่ไพน์วูดสตูดิโอส์คาดว่าจะสิ้นสุดในช่วงปลายเดือนกรกฎาคม ค.ศ. 2021

ฉากหมู่บ้านขนาดใหญ่ถูกสร้างขึ้นในช่วงปลายเดือนมกราคม ค.ศ. 2021 บนพื้นที่ของเหมืองหินเก่าในลิตเทิลมาร์โลว์ บักกิงแฮมเชอร์ ไม่ไกลจากไพน์วูดสตูดิโอส์ โดยคาดว่าจะถ่ายทำที่นั่นจนถึงเดือนเมษายน มีการถ่ายทำที่โรงกลั่นคอรีตันในคอร์ริงแฮม, เอสเซกซ์ ในเดือนเมษายน และในลอนดอนตะวันออกที่คานารีวอร์ฟ โดยที่ลานใต้สะพานไปยังสถานีสายเอลิซาเบธ ทำหน้าที่เป็นทางเข้าไปยังสำนักงานความมั่นคงจักรวรรดิบนคอรัสซัง คานารีวอร์ฟเคยเป็นสถานที่ถ่ายทำภาพยนตร์ *โร้ค วัน* ทางเดินคอนกรีตของบาร์บิคันเซนเทอร์ถูกใช้เป็นฉากอาคารต่าง ๆ บนคอรัสซัง มีการถ่ายทำหลายวันที่คลีฟลีย์สบนชายฝั่งไฟลด์ของแลงคาเชอร์ในช่วงต้นเดือนพฤษภาคม โดยทางเดินเลียบชายหาดและทางเดินเล่นของเมืองถูกตกแต่งเหมือนสถานที่ต่างดาว ซึ่งต่อมาได้เปิดเผยว่าเป็นดาวรีสอร์ทนีอามอส ตามด้วยการถ่ายทำอีกหลายวันในเหมืองร้างวินสพิตในดอร์เซต การถ่ายทำของกองที่สองเริ่มต้นขึ้นเป็นเวลาอย่างน้อยหนึ่งสัปดาห์ในช่วงปลายเดือนพฤษภาคมในแบล็กพาร์ก ซึ่งเป็นสวนสาธารณะในชนบทในบักกิงแฮมเชอร์ใกล้กับไพน์วูดสตูดิโอส์ ซึ่งเคยใช้ถ่ายทำภาพยนตร์ *สตาร์ วอร์ส* ของดิสนีย์ กองถ่ายทำหลักของ *พิลกริม* ย้ายไปเกล็นทิลต์ในเพิร์ทเชอร์, สกอตแลนด์ ในช่วงปลายเดือนพฤษภาคม และคาดว่าจะถ่ายทำจนถึงปลายเดือนมิถุนายน ทีมงานประมาณ 500 คนเดินทางไปโอเบน, สกอตแลนด์ เพื่อถ่ายทำที่เขื่อนครูแชนที่อยู่ใกล้เคียง โดยเริ่มถ่ายทำเมื่อวันที่ 18 มิถุนายน โดยสร้างฉากรอบเขื่อนและถ่ายทำในอุโมงค์ของเขื่อนด้วย มีการถ่ายทำที่เหมืองหินมิดเดิลพีกระหว่างวันที่ 22 ถึง 24 มิถุนายนใกล้กับ เวิร์กส์เวิร์ท, ดาร์บิเชอร์ การถ่ายทำคาดว่าจะสิ้นสุดในกลาง ค.ศ. 2021 และลูนาก็ยืนยันว่าการถ่ายทำสิ้นสุดในวันที่ 27 กันยายน

[thumb|เหมืองหินวินสพิตใช้เป็นฉากฐานของ[ซอว์ เกอร์เรร่า]]
ปีที่สองเริ่มต้นถ่ายทำในวันที่ 21 พฤศจิกายน ค.ศ. 2022 และคาดว่าจะสิ้นสุดในเดือนสิงหาคม ค.ศ. 2023 โดยกิลรอยคาดหวังว่าจะใช้เวลาหนึ่งปีสำหรับงานช่วงหลังการถ่ายทำเหมือนกับปีแรก ตอนต่าง ๆ จะถูกถ่ายทำเป็น "บล็อก" อีกครั้ง โดยหนึ่งบล็อกจะมีสามตอน แต่ละบล็อกจะพาเรื่องราวเข้าใกล้เหตุการณ์ใน *โร้ค วัน* มากขึ้นหนึ่งปี กิลรอยกล่าวว่า เขาจะไม่กำกับในปีที่สอง เนื่องจากเขามีภารกิจเป็นโชว์รันเนอร์ เอเรียล ไคลแมน, จานัส เมตซ์ และอลอนโซ รุยซ์ปาลาซิโอ เป็นผู้กำกับในปีที่สอง โดยไคลแมนกำกับหกตอน ปีที่สองได้รับการเปิดเผยในเดือนมีนาคม ค.ศ. 2023 ว่าจะถ่ายทำในชาติวาและบาเลนเซีย โดยมีเมตซ์เป็นผู้กำกับ ร่วมกับนักแสดงและทีมงาน รวมถึงนักแสดง เบนจามิน แบร็ต บ่งบอกว่าเขาได้เข้าร่วมละครชุดแล้ว การถ่ายทำหยุดชั่วคราวในเดือนเมษายน ค.ศ. 2023 ในเหมืองหินวินสพิตใกล้กับเวิร์ทมาทราเวอร์สในดอร์เซต เนื่องด้วยมีความกังวลเกี่ยวกับดินถล่ม เดือนต่อมา การถ่ายทำหยุดชั่วคราวอีกครั้งเนื่องจากการหยุดงานของสมาคมนักเขียนแห่งอเมริกา 2023 ณ เดือนมิถุนายน การถ่ายทำได้เสร็จสมบูรณ์ไปแล้วประมาณครึ่งหนึ่ง การถ่ายทำหยุดชั่วคราวในเดือนกรกฎาคม ค.ศ. 2023 ในระหว่างการหยุดงานของแซก-อาฟตรา 2023 โดยมีแผนที่จะถ่ายทำต่อหลังการหยุดงานทั้งสองสิ้นสุดลง การถ่ายทำกลับมาดำเนินการต่อในช่วงต้นเดือนมกราคม ค.ศ. 2024 และสิ้นสุดในวันที่ 9 กุมภาพันธ์ ค.ศ. 2024

## เพลง

กิลรอย ติดต่อ นิโคลัส บริเทลล์ ให้แต่งเพลงประกอบละครชุดใน ค.ศ. 2020 ก่อนการถ่ายทำจะเริ่มต้น เพื่อที่เขาจะได้แต่งเพลงประกอบฉากที่จะเล่นในฉากถ่ายทำ กิลรอย และบริเทลล์ ซึ่งเป็นเพื่อนบ้านในแมนฮัตตัน พวกเขาพบกันครั้งแรกในโครงการเมื่อเดือนสิงหาคม ค.ศ. 2020 เคนเดดี และกิลรอย ต้องการให้ละครชุดมีเสียงที่เป็นเอกลักษณ์ และบริเทลล์กล่าวว่า ละครชุดจะต้อง "มีดนตรีออเคสตราเพิ่มขึ้น" โดยมี "เสียงที่หลากหลาย" รวมถึงเสียงที่เขาสร้างขึ้นเองด้วย เขากล่าวเสริมว่า ขอบเขตที่กว้างขวางของละครชุดหมายความว่า "ทุกตอนจะมีความต้องการใหม่ เพลงใหม่ และแนวคิดใหม่ สิ่งสำคัญคือเมื่อเรื่องราวพัฒนา เพลงก็ควรพัฒนาตามไปด้วย" บริเทลล์ได้รับการเปิดเผยต่อสาธารณะว่า เป็นผู้แต่งเพลงประกอบละครชุดในเดือนกุมภาพันธ์ ค.ศ. 2022 และยังคงทำงานอยู่จนถึงเดือนพฤษภาคม โดยเขากล่าวว่าพวกเขา "ทำงานไม่หยุดเป็นเวลาหลายเดือน จริง ๆ แล้วเป็นปี ณ จุดนี้" ขณะนั้นการบันทึกเสียงกำลังดำเนินการอยู่ที่แอร์ลินด์เฮิร์สต์สตูดิโอส์ในลอนดอน โดยมีวงออเคสตราเต็มวง บริเทลล์ไม่สามารถเดินทางไปลอนดอนได้ เนื่องจากสถานการณ์การระบาดทั่ว แต่ก็มีทีมงานอยู่ที่นั่น และทำงานร่วมกับเขาในละครชุดเรื่องอื่น ๆ

บริเทลล์ไม่ได้กลับมาแต่งเพลงประกอบในปีที่สอง เนื่องจากตารางงานที่ขัดแย้งกัน แบรนดอน โรเบิร์ตส์ เข้ามาทำหน้าที่แทนเขาในปีที่สอง

## การตลาด
มีการเผยแพร่วิดีโอเบื้องหลังการถ่ายทำ และการเตรียมการก่อนการถ่ายทำในระหว่างการนำเสนอในวันนักลงทุนของดิสนีย์เมื่อเดือนธันวาคม ค.ศ. 2020 ซึ่งในขณะนั้น เคนเนดีได้ประกาศชื่อเรื่องและรายชื่อนักแสดงของละครชุดอย่างเป็นทางการ กิลรอย, ลูนา และโอไรลีย์ โปรโมตละครชุดที่งาน ''สตาร์ วอร์ส'' เซเลเบรชัน ในเดือนพฤษภาคม ค.ศ. 2022 ที่พวกเขาเปิดเผยตัวอย่างแรก แอรอน คูช จาก *[[เดอะฮอลลีวูดรีพอร์เตอร์]]* กล่าวว่า ละครชุดแสดงให้เห็น "ด้านที่มืดมน" ของจักรวาล *สตาร์ วอร์ส* แดเนียล ชิน จาก *[[เดอะริงเกอร์ (เว็บไซต์)|เดอะริงเกอร์]]* รู้สึกว่า ละครชุดมีเอกลักษณ์เฉพาะตัวในแฟรนไชส์ ​​*สตาร์ วอร์ส* โดยมีโทนที่มืดมนกว่า และกล่าวว่าตัวอย่างนี้ "สะท้อนให้เห็นถึงภาพของปีแห่งการก่อตัวของการกบฏต่อจักรวรรดิ" ไรอัน สกอตต์ จาก *[[/ฟิล์ม]]* รู้สึกว่าตัวอย่างนี้ให้ "มุมมองที่ครอบคลุมที่สุดในละครชุดจนถึงตอนนี้" เขากล่าวว่า ละครชุดสามารถสำรวจศีลธรรมเบื้องหลังกลุ่มกบฏได้ โดยเขียนว่าแม้ว่าพวกเขาจะถูกมองว่าเป็นฮีโร แต่ก็ยังมี "พื้นที่สีเทาอีกมากที่ต้องสำรวจ" ฌอน คีน เขียนให้กับ *[[ซีเนต]]* รู้สึกว่าตัวอย่างไม่ได้บอกอะไรมากนัก แต่ให้ "ความรู้สึกที่น่าสนใจเกี่ยวกับโทนการจารกรรมของรายการ"

ลูนาโปรโมตละครชุด และเปิดตัวตัวอย่างละครชุดอย่างเป็นทางการในรายการ *[[กูดมอร์นิงอเมริกา]]* เมื่อวันที่ 1 สิงหาคม แฮตตี ลินเดิร์ต จาก *[[ดิเอวีคลับ]]* เน้นถึงฉากโลดโผนในตัวอย่างโดยกล่าวว่า "นอกเหนือจากความยิ่งใหญ่อลังการและโทนที่มืดมนขึ้นแล้ว ละครชุดยังสัญญาว่าจะมีฉากต่อสู้อันเข้มข้นที่สร้างขึ้นโดยใช้ฉากเขียวน้อย" และยังระบุถึงประสบการณ์ของกิลรอยกับภาพยนตร์โลดโผนจากผลงานของเขาในภาพยนตร์ชุด *เจสัน บอร์น* เจมส์ ฮิบเบิร์ด จาก *เดอะฮอลลีวูดรีพอร์เตอร์* รู้สึกชอบที่แอนดอร์ปรากฏตัวในตัวอย่างเพิ่มมากขึ้น เมื่อเทียบกับตัวอย่างก่อนหน้านี้ และรู้สึกว่าละครชุดเป็น "การเปลี่ยนแปลงที่น่ายินดีจากรายการ *สตาร์ วอร์ส* ก่อนหน้านี้ของบริษัท" สกอตตี แอนดรูว์ จาก ซีเอ็นเอ็น รู้สึกว่าละครชุด "เผยให้เห็นเพิ่มเติมอีกนิดหน่อยเกี่ยวกับวิวัฒนาการของแอนดอร์จากโจรธรรมดาไปเป็นผู้พลีชีพแห่งกาแล็กซี" ลูนา และเคนเนดี โปรโมตละครชุดที่งาน ดี23 เอกซ์โป เมื่อ ค.ศ. 2022 โดยคีนเขียนให้กับ *ซีเนต* ว่า "ตัวอย่างได้วาดภาพสถานการณ์อันน่าหดหู่ใจของนักรบปฏิวัติ แคสเซียน แอนดอร์ และพวกพ้องของเขา ซึ่งเป็นการต่อสู้กับจักรวรรดิและเหล่าสตอร์มทรูปเปอร์ที่เรียงเป็นแถวยาวดูเหมือนเป็นตั๋วเที่ยวเดียวสู่ความตาย" ขณะที่ เรเชล เลย์ช์แมน จาก *[[คอลไลเดอร์ (เว็บไซต์)|คอลไลเดอร์]]* รู้สึกว่าตัวอย่าง "ทำให้เราเห็นได้ชัดเจนว่ากบฏอยู่ที่ไหน และใครกำลังต่อสู้กับจักรวรรดิ" และรู้สึกตื่นเต้นกับการแสดงของจักรวรรดิในละครชุด โดยเขียนว่า "การได้เห็นภารกิจเล็ก ๆ น้อย ๆ เหล่านี้ และความรู้สึกที่กบฏมีต่อจักรวรรดินั้นสอดคล้องกับสิ่งที่เรารู้เกี่ยวกับแคสเซียนมาก ตัวอย่างจึงทำให้เรารู้สึกตื่นเต้นกับสิ่งที่จะเกิดขึ้นในละครชุด"

ภาพจากปีที่สองได้รับการแสดงที่งาน ''สตาร์ วอร์ส'' เซเลเบรชัน ลอนดอน ในเดือนเมษายน ค.ศ. 2023 ตัวอย่างของปีที่สองได้รับการแสดงที่งาน ดี23 เอกซ์โป เมื่อ ค.ศ. 2024 ตัวอย่างอย่างเป็นทางการของปีที่สองได้รับการเผยแพร่เมื่อวันที่ 24 กุมภาพันธ์ ค.ศ. 2025

## การเผยแพร่
### การออกอากาศ
ปีแรกของ *แอนดอร์* ประกอบด้วย 12 ตอน ออกอากาศสามตอนแรกบนดิสนีย์+ เมื่อวันที่ 21 กันยายน ค.ศ. 2022 ส่วนเก้าตอนที่เหลือของปีแรกออกอากาศเป็นรายสัปดาห์ จนถึงวันที่ 23 พฤศจิกายน ค.ศ. 2022 ก่อนหน้านี้ ละครชุดเคยคาดว่าจะออกอากาศใน ค.ศ. 2021 แต่เนื่องจากเกิดการระบาดทั่วของโควิด-19 ทำให้การสร้างละครชุดเกิดความล่าช้า แต่เดิม ละครชุดกำหนดออกอากาศสองตอนแรกในวันที่ 31 สิงหาคม ดิสนีย์ประกาศในเดือนพฤศจิกายน ค.ศ. 2022 ว่า สองตอนแรกของปีแรกจะออกอากาศบนเอบีซีในวันที่ 23 พฤศจิกายน, บนเอฟเอกซ์ในวันที่ 24 พฤศจิกายน และฟรีฟอร์มในวันที่ 25 พฤศจิกายน และเปิดให้รับชมบนฮูลูตั้งแต่วันที่ 23 พฤศจิกายน ถึง 7 ธันวาคม การออกอากาศแบบนี้มีการใช้ในหลายประเทศในยุโรป เช่น โปรตุเกส, สเปน, โปแลนด์ และเนเธอร์แลนด์ โดยสองตอนแรกจะออกอากาศทางฟอกซ์ในวันที่ 24 หรือ 25 พฤศจิกายน ซึ่งขึ้นอยู่กับแต่ละประเทศ 

ปีที่สองจะประกอบด้วย 12 ตอนเช่นกัน และคาดว่าจะออกอากาศในเดือนสิงหาคม ค.ศ. 2024 แต่การสร้างละครชุดเกิดความล่าช้าเนื่องจากข้อพิพาทแรงงานในฮอลลีวูด 2023 ทำให้ปีที่สองกำหนดออกอากาศในวันที่ 22 เมษายน ค.ศ. 2025

### โฮมมีเดีย
ปีแรกของ *แอนดอร์* วางจำหน่ายในรูปแบบอัลตราเอชดีบลูเรย์ และบลูเรย์ โดย วอลต์ดิสนีย์สตูดิโอส์โฮมเอนเทอร์เมนเมนต์ เมื่อวันที่ 30 เมษายน ค.ศ. 2024 พร้อมบรรจุภัณฑ์สตีลบุก และการ์ดคอนเซ็ปต์อาร์ต ฟีเจอร์โบนัส รวมถึงเบื้องหลังการถ่ายทำ

*แอนดอร์: ปี 1* มียอดขายร้อยละ 59 มาจากรูปแบบโฟร์เคอัลตราเอชดี ซึ่งช่วยติดอันดับที่ 1 ในชาร์ตโฟร์เค และยังติดอันดับที่ 3 ในชาร์ตบลูเรย์ ในสัปดาห์ที่สิ้นสุดในวันที่ 4 พฤษภาคม ค.ศ. 2024

## การตอบรับ
### จำนวนผู้ชม
วิปมีเดีย รายงานว่า *แอนดอร์* เคยเป็นละครชุดทางโทรทัศน์ใหม่ที่ได้รับการรอคอยมากที่สุดเป็นอันดับสองในเดือนกันยายน ค.ศ. 2022  จัสวอตช์ รายงานว่า *แอนดอร์* เคยเป็นละครชุดที่มีการสตรีมมากที่สุดในสหรัฐในสัปดาห์ของวันที่ 25 กันยายน ละครชุดอยู่ในอันดับที่ 7 ในสัปดาห์วันที่ 7–13 พฤศจิกายน และอยู่ในอันดับที่ 6 ในสัปดาห์ระหว่างวันที่ 14–20 พฤศจิกายน ข้อมูลของรีลกูดซึ่งเป็นผู้รวบรวมสตรีมมิงแสดงให้เห็นว่า *แอนดอร์* เป็นละครชุดที่มีผู้ชมมากที่สุดในสัปดาห์วันที่ 28 กันยายน, มากที่สุดเป็นอันดับที่ 3 ในวันที่ 5 และ 14 ตุลาคม, มากที่สุดอันดับที่ 7 ในวันที่ 26 ตุลาคม,และมากที่สุดอันดับที่ 8 ของวันที่ 11 พฤศจิกายน

*แอนดอร์* มีผู้ชมน้อยกว่าเมื่อเทียบกับละครชุด *สตาร์ วอร์ส* เรื่องอื่น ๆ นิตยสาร *[[ไทม์]]* ระบุว่าสาเหตุมาจากปัจจัยต่าง ๆ เช่น "ความเบื่อหน่ายแฟรนไชส์" แฟนเซอร์วิสที่ไม่เพียงพอ การแข่งขันจากละครชุดแนวแฟนตาซีและนิยายวิทยาศาสตร์เรื่องอื่น ๆ และละครชุดสั้น "''โอบีวัน เคโนบี'' ที่ไม่น่าตื่นเต้น " *[[มูฟวีเว็บ]]* ระบุว่า แม้รายงานเบื้องต้นบางแหล่งจะระบุว่ามีความต้องการลดลง แต่ *แอนดอร์* ก็ยังสามารถทำผลงานได้ดี โดยมีความต้องการของผู้ชมสูงกว่ารายการสตรีมมิงทั่วไปอย่างเห็นได้ชัด แพร์รอตแอนาไลติกส์ ซึ่งพิจารณาการมีส่วนร่วมของผู้บริโภคในการวิจัยผู้บริโภค การสตรีม การดาวน์โหลด และบนสื่อสังคม รายงานว่าความต้องการของผู้ชมของ *แอนดอร์* สูงกว่าความต้องการของรายการทีวีโดยเฉลี่ยถึง 34.1 เท่า โดยที่ *[[เดอะแมนดาลอเรียน]]* ตามมาด้วยความต้องการโดยเฉลี่ย 34 เท่า ตั้งแต่วันที่ 15–21 ตุลาคม ค.ศ. 2022 แพร์รอตแอนาไลติกส์ ต่อมาประกาศว่า *แอนดอร์* เคยเป็นละครชุดทางโทรทัศน์ที่ได้รับความนิยมสูงสุดในสหรัฐ โดยหมายถึงรายการที่ออกอากาศครั้งแรกในช่วง 100 วันที่ผ่านมา ตั้งแต่วันที่ 12–18 พฤศจิกายน ค.ศ. 2022 มีความต้องการฉายสูงกว่าละครชุดอื่น ๆ ทั้งหมดในสหรัฐถึง 37.7 เท่า บริษัทวิเคราะห์สตรีมมิงอย่าง ฟลิกซ์พาโทรล ที่ตรวจสอบชาร์ตวีโอดี และเรตติงสตรีมมิงที่อัปเดตทุกวันทั่วโลก รายงานว่า *แอนดอร์* เป็นละครชุดที่มีการสตรีมมากที่สุดเป็นอันดับที่ 9 บนดิสนีย์+ ใน ค.ศ. 2022 ตามข้อมูลจากเว็บไซต์ข่าวการแบ่งปันไฟล์ *[[ทอร์เรนต์ฟรีก]]* ระบุว่า *แอนดอร์* เป็นละครชุดทางโทรทัศน์ละเมิดลิขสิทธิ์ที่มียอดผู้ชมสูงสุดเป็นอันดับที่ 10 ใน ค.ศ. 2022

### นักวิจารณ์
#### ปี 1
เว็บไซต์รวบรวมบทวิจารณ์ รอตเทนโทเมโทส์ รายงานว่าละครชุดได้รับคะแนน 96% ด้วยคะแนนเฉลี่ย 8.55/10 จาก 609 บทวิจารณ์ ฉันทามติของเว็บไซต์ระบุว่า: "*แอนดอร์* เป็นเรื่องราวการผจญภัยสุดเข้มข้นที่เล่าจากมุมมองที่ติดดินในรัชสมัยจักรวรรดิ ซึ่งเป็นเรื่องราวที่เป็นผู้ใหญ่และการเข้าสู่เนื้อหาทางการเมืองในตำนานของ *สตาร์ วอร์ส* และเป็นหนึ่งในเรื่องราวที่ดีที่สุด" เว็บไซต์ เมทาคริติก มีคะแนนเฉลี่ยถ่วงน้ำหนัก 74 จาก 100 จาก 31 บทวิจารณ์ บ่งชี้ถึงบทวิจารณ์ที่ "เป็นไปในแง่บวกโดยทั่วไป" 

*แอนดอร์* ได้รับการยกย่องให้เป็นละครชุดที่ดีที่สุดเรื่องหนึ่งใน ค.ศ. 2022 และได้รับการยกย่องถึงความแตกต่างจากรายการ *สตาร์ วอร์ส* อื่น ๆ มานดาลิต เดล บาร์โค จากเอ็นพีอาร์ สรุปว่า *แอนดอร์* "ได้รับการยกย่องว่าเป็นเรื่องราวที่ซับซ้อนและเป็นผู้ใหญ่มากที่สุดในตำนาน *สตาร์ วอร์ส*" แจ็ก ซีล จาก *[[เดอะการ์เดียน]]* เขียนในบทวิจารณ์ละครชุดที่ให้สี่ดาว โดยเรียก *แอนดอร์* ว่า "รายการโทรทัศน์ *สตาร์ วอร์ส* ที่ดีที่สุด ตั้งแต่ *[[เดอะแมนดาลอเรียน]]*" แคโรไลน์ แฟรมเก จาก *[[วาไรตี (นิตยสาร)|วาไรตี]]* มีทัศนคติเชิงบวกต่อ *แอนดอร์* แตกต่างจากโครงการ *สตาร์ วอร์ส* อื่น ๆ ด้วย "เรื่องราวของผู้คนที่ไม่มีส่วนเกี่ยวข้องกับโซโล สกายวอล์คเกอร์ หรือพัลพาทีน แต่ชีวิตของพวกเขามีความหมาย" ในทำนองเดียวกัน นิโคลัส ควาห์ จาก ''วัลเชอร์'' เรียกรายการนี้ว่า "เป็นสิ่งที่แปลกใหม่" และชื่นชม "ความมั่นใจอย่างเต็มที่ในการเล่าเรื่อง" "เต็มไปด้วยแนวคิดทางการเมือง, ดนตรีประกอบ, การออกแบบฉาก และบทสนทนา"

ไซมอน คาร์ดี จาก *[[ไอจีเอ็น]]* ชื่นชมตัวละคร และพัฒนาการของตัวละคร โดยเรียกละครชุดว่า "เป็นหนึ่งในสิ่งที่ดีที่สุดที่เคยออกมาจากจักรวาล *สตาร์ วอร์ส*" จากบทวิจารณ์ที่ให้ 9 จาก 10 คะแนน ลักษณะนิสัยของตัวละครถูกวิพากษ์วิจารณ์จาก ไมค์ เฮล จาก *[[เดอะนิวยอร์กไทมส์]]* โดยเขามองว่า ลักษณะนิสัยของพวกเขาไม่ครบถ้วนและไม่สมบูรณ์แบบ

#### ปี 2
รอตเทนโทเมโทส์รายงานว่าปีที่สองได้รับคะแนน 99% ด้วยคะแนนเฉลี่ย 9.2/10 จาก 67 บทวิจารณ์ ฉันทามติของเว็บไซต์ระบุว่า: "การลงทุนในความเชื่อมั่นและความจริงจังที่น่าตื่นตะลึงลงในกระบะทรายของ *สตาร์ วอร์ส* ปีที่สองอันยอดเยี่ยมของ *แอนดอร์* ทำให้เกิดไฟแห่งการกบฏที่ร้อนแรงขึ้นบนหน้าจอ" เมทาคริติก มีคะแนนเฉลี่ยถ่วงน้ำหนัก 94 จาก 100 จาก 27 บทวิจารณ์ บ่งชี้ถึงบทวิจารณ์ที่ "ยกย่องชื่นชมจากทั่วโลก"

### รางวัล
*แอนดอร์* ได้รับการยกย่องจากนักวิจารณ์ และติดหนึ่งในสิบอันดับแรกในรายชื่อละครชุดทางโทรทัศน์ที่ "ดีที่สุดแห่งปี 2022" ของสื่อสิ่งพิมพ์ต่าง ๆ มากมาย รวมถึง *[[ไอจีเอ็น]]*, *[[โพลีกอน (เว็บไซต์)|โพลีกอน]]*, *[[ยูเอสเอทูเดย์]]*, *[[วัลเชอร์ (นิตยสาร)|วัลเชอร์]]* และ *[[เอ็มไพร์ (นิตยสาร)|เอ็มไพร์]]* เป็นต้น สื่อสิ่งพิมพ์จำนวนมากยังถือว่า *แอนดอร์* เป็นรายการโทรทัศน์ *สตาร์ วอร์ส* ที่ดีที่สุด รวมถึง "เดอะไทมส์", "เดอะการ์เดียน" และ "วัลเชอร์"

## หมายเหตุ

## อ้างอิง

## แหล่งข้อมูลอื่น

* 
* 
* 

หมวดหมู่:รายการโทรทัศน์อเมริกันที่เริ่มออกอากาศตั้งแต่ พ.ศ. 2565
หมวดหมู่:รายการโทรทัศน์ภาษาอังกฤษ
หมวดหมู่:ผลงานต้นฉบับของดิสนีย์+
หมวดหมู่:ดิสนีย์กับกลุ่มบุคคลที่มีความหลากหลายทางเพศ